CELEX: 52006XG0623(01)
Language: lv
Date: 2006-06-23
Title: Padomes secinājumi par veselīga dzīvesveida popularizēšanu un 2. tipa diabēta novēršanu

23.6.2006   
            
            
               LV
            
            
               Eiropas Savienības Oficiālais Vēstnesis
            
            
               C 147/1
            
         Padomes secinājumi par veselīga dzīvesveida popularizēšanu un 2. tipa diabēta novēršanu
   (2006/C 147/01)
   EIROPAS SAVIENĪBAS PADOME:
   
               1.
            
            
               ATZĪMĒ, ka Eiropas Savienības pilsoņi piešķir lielu nozīmi pēc iespējas augstākam cilvēka veselības līmenim un uzskata, ka tas ir būtisks priekšnoteikums augstai dzīves kvalitātei.
            
         
               2.
            
            
               Turklāt ATZĪMĒ, ka ES rīcībai būtu jābūt vērstai uz to, lai risinātu jautājumus, kas saistīti ar galvenajiem nāves un priekšlaicīgas nāves cēloņiem, kā arī galvenajiem pazeminātas dzīves kvalitātes cēloņiem Eiropas Savienības pilsoņu vidū.
            
         
               3.
            
            
               ATGĀDINA, KA:
               
                           —
                        
                        
                           EK Līguma 152. pantā ir noteikts, ka Kopienas rīcība papildina dalībvalstu politiku un ir vērsta uz to, lai uzlabotu iedzīvotāju veselību, veiktu iedzīvotāju saslimšanas un slimību profilaksi, un novērstu draudus cilvēku veselībai. Kopienas rīcība iedzīvotāju veselības aizsardzības jomā respektē dalībvalstu atbildību par medicīnas pakalpojumu un medicīniskās aprūpes organizēšanu un īstenošanu.
                        
                     
                           —
                        
                        
                           Padome 2000. gada 29. jūnijā pieņēma rezolūciju par rīcību veselības noteicošo faktoru jomā (1);
                        
                     
                           —
                        
                        
                           Padome 2000. gada 14. decembrī pieņēma rezolūciju par veselību un pārtiku (2);
                        
                     
                           —
                        
                        
                           Padome 2002. gada 2. decembrī pieņēma secinājumus par aptaukošanos (3);
                        
                     
                           —
                        
                        
                           Padome 2003. gada 2. decembrī pieņēma secinājumus par veselīgu dzīvesveidu (4).
                        
                     
         
               4.
            
            
               ATGĀDINA ARĪ, KA:
               
                           —
                        
                        
                           Padome 2004. gada 2. jūnijā ņēma vērā prezidentvalsts Īrijas sniegto informāciju par iespējām, kādas ir Eiropas stratēģijai attiecībā uz diabētu (5);
                        
                     
                           —
                        
                        
                           Eiropas Komisija 2005. gada 15. martā uzsāka ES Platformu uztura, fiziskās aktivitātes un veselības jomā;
                        
                     
                           —
                        
                        
                           Eiropas Komisija 2005. gada 8. decembrī pieņēma Zaļo grāmatu veselīga uztura un fiziskās aktivitātes veicināšanai: Eiropas dimensija liekā svara, aptaukošanās un hronisku slimību profilaksei, kurā pievēršas noteicošiem faktoriem, kas ietekmē 2. tipa diabēta rašanos;
                        
                     
                           —
                        
                        
                           Eiropas Parlaments 2006. gada 3. aprīlī pieņēma rakstveida deklarāciju par diabētu (6).
                        
                     
         
               5.
            
            
               ATZĪMĒ secinājumus, kas tika pieņemti prezidentvalsts Austrijas konferencē “2. tipa diabēta novēršana”, kura notika 2006. gada 15. un 16. februārī Vīnē (Austrija) un kurā piedalījās pielikumā minētie dalībvalstu, pievienošanās valstu un kandidātvalstu eksperti, tostarp veselības aizsardzības nozares speciālisti un diabēta asociāciju un pacientu grupu pārstāvji.
            
         
               6.
            
            
               UZSVER, ka diabēts ir viens no galvenajiem nāves un priekšlaicīgas nāves, kā arī pazeminātas dzīves kvalitātes cēloņiem Eiropas Savienības pilsoņu vidū.
            
         
               7.
            
            
               KONSTATĒ, ka veselības noteicošie faktori ietekmē diabētu un ka, nerunājot par saslimstību ģimenē un novecošanu, galvenie 2. tipa diabēta riska faktori ir liekais ķermeņa svars, mazkustīgs dzīvesveids, tabakas lietošana un/vai paaugstināts asinsspiediens, ko var izmainīt ar konkrētu rīcību, ņemot vērā izraisošos faktorus. Citi veicinoši faktori ir gestācijas diabēts (diabēts grūtniecības laikā), glikozes tolerances izmaiņas vai glikozes līmeņa izmaiņas tukšā dūšā.
            
         
               8.
            
            
               ATZĪST, ka 2. tipa diabēts un tā (sirds un asinsvadu, nieru, redzes un ar pēdām saistītās) komplikācijas bieži tiek diagnosticēti novēloti, un komplikācijas nereti atklāj tikai diagnozes noteikšanas laikā.
            
         
               9.
            
            
               KONSTATĒ, ka ar preventīviem pasākumiem, slimības agrīnu atklāšanu, diagnozi un efektīvu ārstēšanu var panākt to, ka samazinās Eiropas iedzīvotāju mirstība no diabēta un pieaug paredzamais mūža ilgums un dzīves kvalitāte.
            
         
               10.
            
            
               PAUŽ BAŽAS par negatīvajām sekām uz veselību, un jo īpaši uz saslimšanu ar diabētu, ko izraisa liekā svara un aptaukošanās pieaugums Eiropas Savienības iedzīvotāju vidū visās — un jo īpaši bērnu un jauniešu — vecuma grupās. Īpašu satraukumu izraisa 2. tipa diabēta ietekme uz sievietēm agrīnā reproduktīvajā periodā.
            
         
               11.
            
            
               KONSTATĒ, ka ir vajadzīga steidzama un mērķtiecīga rīcība attiecībā uz diabētu un to izraisošo veselības noteicošo faktoru ietekmi, lai risinātu jautājumus, kas saistīti ar saslimstības pieaugumu un slimības izplatību, kā arī attiecīgo tiešo vai netiešo izmaksu pieaugumu.
            
         
               12.
            
            
               ATZĪST, ka ir iespējams novērst vai aizkavēt 2. tipa diabēta rašanos un samazināt ar to saistītās komplikācijas, ja pievēršas to izraisošajiem veselības faktoriem, jo īpaši — nepilnvērtīgam uzturam un fiziskās aktivitātes trūkumam jau agrā bērnībā.
            
         
               13.
            
            
               ATZĪST, ka diabēta profilaksei ir tieša pozitīva ietekme uz citām nelipīgām slimībām, piemēram, sirds un asinsvadu slimībām, kas arī ir pieskaitāmas pie Eiropas Savienības pilsoņu galvenajiem veselības riskiem, kā arī uz slogu veselības aprūpes sistēmai un ekonomikai.
            
         
               14.
            
            
               APZINĀS, ka vajag veikt diabēta uzraudzību un kontroli, tostarp apmaiņu ar informāciju par mirstību no diabēta, datiem par saslimstību un riska faktoriem, kā arī labāk izprast iedzīvotāju dzīvesveidu, informētību, attieksmi un uzvedību visā Eiropā.
            
         
               15.
            
            
               APZINĀS, ka turpmāki pētījumi Eiropā par veselību noteicošiem faktoriem, lai cīnītos ar diabēta riska faktoriem, varētu dot pozitīvu ieguldījumu, risinot ar šo slimību saistītos jautājumus nākotnē.
            
         
               16.
            
            
               ATZĪST, ka, lai pievērstos saslimstībai ar diabētu un to samazinātu, ir vajadzīga ilgtermiņa pieeja, kas aptvertu darbības attiecībā uz veselajiem iedzīvotājiem, kā arī cilvēkiem, kas ir riska grupā vai slimo ar diabētu.
            
         
               17.
            
            
               APZINĀS, ka veselības veicināšanā nepieciešama integrēta pieeja un tai jābūt visaptverošai, pārskatāmai, daudzpusējai, dažādu nozaru, līdzdarbīgai un pamatotai ar visjaunākajām zinātnes atziņām un informāciju. Konkrēti, slimības profilaksē jāiesaista cilvēki visa mūža garumā, jo īpaši tie, kam ir vislielākais risks saslimt ar diabētu, ņemot vērā sociālās, kultūras, kā arī ar dzimumu un vecumu saistītās atšķirības. Jāpieliek pūles, lai noteiktu piemērotu novērtējumu, tostarp programmu un pasākumu kontroli un uzraudzību.
            
         
               18.
            
            
               PAUŽ GANDARĪJUMU par to, ka Komisija ir izveidojusi Rīcības platformu uztura, fiziskās aktivitātes un veselības jomā.
            
         
               19.
            
            
               ATZĪST nozīmīgo pilsoniskas sabiedrības lomu, kāda tai var būt diabēta un tā seku novēršanā.
            
         
               20.
            
            
               AICINA dalībvalstis apsvērt — saistībā ar valstu sabiedrības veselības aizsardzības stratēģiju pieņemšanu vai pārskatīšanu, un to centieniem pievērst uzmanību veselības noteicošiem faktoriem un veselīga dzīvesveida veicināšanai, kā arī attiecībā uz pieejamiem resursiem:
               
                           —
                        
                        
                           valstu līmenī — visaptverošu diabēta epidemioloģisko un ekonomisko datu, kā arī izraisošo faktoru datu vākšanu, reģistrēšanu, uzraudzību un ziņošanu par tiem;
                        
                     
                           —
                        
                        
                           pamatprogrammu izstrādi un īstenošanu, vajadzības gadījumā, pievēršoties diabētam un/vai to izraisošiem faktoriem, ar pierādījumiem pamatotu slimības profilaksi, pārbaudi un ārstēšanu, kas balstās uz paraugpraksi un ietver novērtēšanas sistēmu ar mērāmiem mērķiem, lai varētu izsekot rezultātiem attiecībā uz veselību un rentabilitātei, ņemot vērā attiecīgo medicīnas pakalpojumu organizēšanu un īstenošanu dalībvalstīs, ētiskus, juridiskus, kultūras un citus ar to saistītus jautājumus, kā arī pieejamos resursus;
                        
                     
                           —
                        
                        
                           ar pierādījumiem pamatotu, noturīgu un rentablu sabiedrības izglītošanas un primārās profilakses pasākumu izstrādi un īstenošanu, kas būtu visiem pieejami un finansiāli īstenojami, lai apmierinātu to cilvēku vajadzības, kuriem ir risks saslimt ar diabētu, kā arī visu iedzīvotāju vajadzības kopumā;
                        
                     
                           —
                        
                        
                           finansiāli īstenojamu un pieejamu sekundārās profilakses pasākumu izstrādi, kas izriet no valstu pieredzē balstītām pamatnostādnēm un kuru mērķis ir atklāt un novērst diabēta komplikāciju attīstību;
                        
                     
                           —
                        
                        
                           vienotas, dažādu nozaru, daudzdisciplīnu pieejas pieņemšanu diabēta slimnieku ārstēšanai, tostarp liekot uzsvaru uz profilaksi, kas aptver primāro, sekundāro un sabiedrisko aprūpi, sociālos un izglītības pakalpojumus;
                        
                     
                           —
                        
                        
                           turpmāku visaptverošu mācību par diabētu pilnveidošanu veselības aprūpes profesionāļiem.
                        
                     
         
               21.
            
            
               AICINA Eiropas Komisiju vajadzības gadījumā atbalstīt dalībvalstis to centienos veikt diabēta profilaksi un veicināt veselīgu dzīvesveidu tādejādi, ka tā:
               
                           —
                        
                        
                           uzskata diabētu par sabiedrības veselības problēmu Eiropā un veicina informācijas apmaiņu un kontaktus starp dalībvalstīm ar mērķi atbalstīt paraugpieredzi, uzlabot sadarbību veselības veicināšanas un profilakses politikā un programmās, kas attiecas uz visiem iedzīvotājiem un augsta riska grupām, samazināt nevienlīdzību un optimizēt veselības aprūpes resursus;
                        
                     
                           —
                        
                        
                           sekmē un atbalsta zinātnisko darbu diabēta izpētē fundamentālajās un klīniskajās nozarēs Eiropā un nodrošina šo pētījumu rezultātu plašu izplatīšanu visā Eiropā;
                        
                     
                           —
                        
                        
                           pārbauda un stiprina iespēju salīdzināt diabēta epidemioloģiskos pierādījumus, apsverot iespēju izveidot standartizētu pieeju, lai uzraudzītu, kontrolētu un ziņotu par mirstību no diabēta, datiem par saslimstību un riska faktoriem visās dalībvalstīs;
                        
                     
                           —
                        
                        
                           balstoties uz dalībvalstu sniegto informāciju, ziņo par dalībvalstu darbībām, lai akcentētu veselības noteicošos faktorus, atbalstītu veselīgu dzīvesveidu un valstu plānus un profilakses pasākumus attiecībā uz diabētu, izvērtējot, cik efektīvi darbojas ierosinātie pasākumi, un apsverot vajadzību pēc turpmākas darbības;
                        
                     
                           —
                        
                        
                           turpina darbu pie vispārējas Eiropas mēroga pieejas izstrādes attiecībā uz veselības noteicošajiem faktoriem, tostarp saskaņotu un visaptverošu uztura un fiziskās aktivitātes politiku, un izskata, kā enerģētiski bagāto produktu un ar cukuru saldināto dzērienu pārdošana, reklamēšana un piedāvāšana — jo īpaši bērniem — ietekmē sabiedrības veselību;
                        
                     
                           —
                        
                        
                           pilnveido darbu pie ES Rīcības platformas uztura, fiziskās aktivitātes un veselības jomā un atbalsta valstu diabēta profilakses pasākumu un programmu izstrādi un īstenošanu;
                        
                     
                           —
                        
                        
                           visās ES politikas jomās ņem vērā veselības noteicošos faktorus un diabēta riska faktorus.
                        
                     
         
               22.
            
            
               AICINA Komisiju turpināt sadarbību ar attiecīgajām starptautiskajām un starpvaldību organizācijām, jo īpaši Pasaules veselības organizāciju un ESAO, lai nodrošinātu efektīvu darbību koordināciju.
            
         
      (1)  OV C 218, 31.7.2000., 8. lpp.
   
   
      (2)  OV C 20, 23.1.2001., 1. lpp.
   
   
      (3)  OV C 11, 17.1.2003., 3. lpp.
   
   
      (4)  OV C 22, 27.1.2004., 1. lpp.
   
   
      (5)  Dok. 9808/04740153
   
      (6)  Rakstveida deklarācija 1/2006
   
      PIELIKUMS
      PrezidentvalstS Austrijas konferences “2. tipa diabēta novēršana”, kura notika 2006. gada 15.—16. februārī Vīnē (Austrija), pieņemto secinājumu apkopojums
      Katra darba grupa vienojās par ieteikumu kopumu, kas izklāstīts šajā nodaļā. Darba grupu rezultāti vairākas reizes pārklājas, kas nav novērsts, jo tādejādi tiek uzsvērts dažu ieteikumu nozīmīgums. Nobeiguma piezīmēs mēs vēlētos vēlreiz izcelt dažus aspektus, jo tie neattiecas tikai uz kādu konkrētu tematu, bet skar plašāku jomu:
      
                  1.
               
               
                  Ir svarīgi ievērot atšķirības starp dažāda veida diabēta un tā komplikāciju profilaksi atkarībā no mērķa grupām un iejaukšanās uzdevumiem:
                  
                              —
                           
                           
                              2. tipa diabēta novēršana iedzīvotāju vidū vispār, koncentrējot uzmanību uz veselīga dzīvesveida popularizēšanu un tādu apstākļu radīšanu, kas veselīgu izvēli padara vieglu un sociāli pievilcīgu;
                           
                        
                              —
                           
                           
                              To personu identificēšana, kam ir paaugstināts risks saslimt ar 2. tipa diabētu, un ar pierādījumiem pamatotu pasākumu īstenošana, lai novērstu vai aizkavētu diabēta rašanos;
                           
                        
                              —
                           
                           
                              vēl nediagnosticēta 2. tipa diabēta agrīna atklāšana, ar mērķi nodrošināt laicīgu, profesionālu aprūpi un pacientu rūpes par sevi, lai kontrolētu un samazinātu/novērstu komplikācijas;
                           
                        
                              —
                           
                           
                              visaptverošu, augstas kvalitātes, daudzdisciplīnu, daudzfaktoru un daudznozaru diabēta aprūpes programmu īstenošana, lai samazinātu/novērstu komplikāciju iestāšanos personām, kam ir diagnosticēts 2. tipa diabēts, un nodrošinātu diabēta slimniekiem labu dzīves kvalitāti, vienlīdzīgas iespējas un piekļuvi aprūpei. Vienlīdz svarīgi ir arī tādi aspekti kā saslimstība ar diabētu un mirstība, un tie jārisina vienlaikus un sistemātiski.
                           
                        
            
                  2.
               
               
                  Īpaša uzmanība jāpievērš iedzīvotāju grupām, kas atrodas nelabvēlīgā sociālekonomiskajā situācijā, personām ar zemāku izglītības līmeni un minoritāšu grupām, tostarp sievietēm reproduktīvajā vecumā, atzīstot faktu, ka viņi ir biežāk pakļauti saslimstībai ar 2. tipa diabētu, kā arī lai pārvarētu nevienlīdzību veselības jomā.
               
            
                  3.
               
               
                  Jāatzīst un jārisina jautājumi, kas saistās ar diabēta un tā komplikāciju kopējo ietekmi uz konkrēto pacientu, medicīnas pakalpojumiem un ekonomiku. ES un dalībvalstīm jāpaaugstina sabiedrības un speciālistu informētība par 2. tipa diabēta negatīvajām sekām. Jāizstrādā mērķtiecīgas un sistemātiskas izglītošanas programmas.
               
            
                  4.
               
               
                  Ir nepieciešama ES stratēģija, tostarp ES Padomes ieteikums, par diabēta profilaksi, agrīnu atklāšanu un pārvaldību, kā arī pastāvīgs ES forums, kur savstarpējos kontaktos varētu apmainīties un izplatīt paraugpieredzi.
               
            
                  5.
               
               
                  Lai politikas plānošanai un novērtēšanai būtu stabils pamats, saslimstība ar 2. veida diabētu un tā riska faktori, kā arī uzlabotās aprūpes programmas tūlītēji un ilgtermiņa rezultāti ir regulāri jānovēro un par tiem jāziņo gan dalībvalstīs, gan ES līmenī, izmantojot derīgu metodiku un salīdzinošus datus.
               
            
                  6.
               
               
                  ES mērogā jāizstrādā profilakses un aprūpes standarti, kas būtu jāpārvērš valstu pamatnostādnēs. Pacientu aprūpe ir jāuzrauga saskaņā ar šīm pamatnostādnēm.
               
            
                  7.
               
               
                  Prioritāte jāpiešķir tam, lai laikus tiktu īstenoti valstu plāni attiecībā uz diabētu. Šajos plānos jāiekļauj profilakses un agrīnās atklāšanas programmas. Īpaša uzmanība jāvelta dzīvesveidu izmainīšanai, jo tādas darbības ir izrādījušās efektīvas un, plaši īstenojot, var ietekmēt nākamo paaudžu veselību.
               
            
                  8.
               
               
                  Vajag attīstīt jaunas metodes, lai veicinātu uz klientu orientētu izglītošanu un aktivizēšanu, kā arī veselības aprūpes speciālistu apmācībai. Izglītības programmu efektivitātei būtu jābūt pakļautai izpētei.
               
            
                  9.
               
               
                  Efektīvai diabēta profilaksei ir vajadzīga daudzdisciplīnu sadarbība. Jāuzlabo sadarbība starp vispārējās medicīnas prakses speciālistiem, diabetologiem, diabēta māsām, uztura un fizisko kustību ekspertiem, un citiem veselības aprūpes speciālistiem.
               
            
                  10.
               
               
                  Tā kā veselīgas vides radīšanai nepieciešama rīcība dažādās politikas jomās, ir vajadzīga arī daudznozaru sadarbība. Valstu un ES mērogā būtu sistemātiski jāizvērtē attiecīgie politikas pasākumi ārpus veselības nozares sakarā ar to ietekmi uz veselību, īpašu uzmanību pievēršot to ietekmei uz profilakses darbu.
               
            
                  11.
               
               
                  Valstu un ES mērogā ir vajadzīgi papildu pētījumi par diabētu. ES un dalībvalstīm būtu ar papildu finansējumu jāveicina un jāatbalsta zinātniskie pētījumi fundamentālajās un klīniskajās nozarēs, kā arī sociālajās un humanitārajās zinātnēs attiecībā uz diabēta un tā komplikāciju visiem aspektiem. ES finansēto pētījumu rezultātiem būtu jābūt viegli pieejamiem iedzīvotājiem, attiecīgiem veselības aprūpes speciālistiem un dalībvalstu iestādēm.